Lapporten

Lapporten (nordsamisk: Čuonjávággi, eldre svensk variant: Tjuonavagge) er en nordvest-sørøstgående U-dal med karakteristisk profil i Abiskoområdet i Nord-Sverige. Dalen avgrenses i sørvest av fjellet Nissončorru og i nordøst av Tjuonatjåkka. Lapporten ligger i Nissončorrus Natura 2000-område. I midten av dalen ligger innsjøen Čuonjájávri, 950 meter over havet, med utløp mot nordvest mot Torneträsk via elva Miellejohka. Terrenget er lettgått, men mangler markert tursti. Dalens samiske navn Čuonjávággi betyr på norsk Gåsdalen. Lapporten er et av Sveriges mest avbildede fjellmotiver. Kilder (no) «Lapporten» i Store norske leksikon